1Zabur Nabi Daud watée geupeuseumah keureubeuen peuingat. 2TUHAN, bék kheueh neuhuköm ulôn watée Droeneueh beungéh, dan bék neuseksa ulôn watée Droeneueh mureuka. 3Aneuk panah Droeneueh nyang neu timbak ateueh ulôn sampoe beusot dan luka tuboh lôn, dan jaroe Droeneueh keubit that brat meuteugon bak tuboh ulôn. 4Ulôn sakét brat sabab Droeneueh beungéh; hana nyang seuhat nibak tuboh lôn sabab desya lôn. 5Ulôn ngob lam ié raya keusalahan lôn, beuban desya lôn lumpah that geuhon meuginton u ateueh ulôn. 6Luka meucabok nyang na nibak ulôn ka meunanoh dan meubée khéub, sabab ulôn ka lôn peubuet nyang bangai. 7Ulôn meuteukui dan meubungkok, sipanyang uroe ulôn ruman lôn krot dan seudeh. 8Deumam ngon seu-uem lagée apui keunong bak tuboh lôn, hana nyang seuhat nibak tuboh lôn. 9Ulôn ka reumok hanco meukeupeng dan teunaga lôn pi habéh, ulôn apoh apah sabab até lôn gundah. 10TUHAN, Droeneueh neuteupeue peue mantong nyang ulôn meuhéut, apoh apah ulôn hana nyang teusöm nibak Droeneueh. 11Jantong lôn yo meugám-gám, teunaga lôn gadôh, dan mata ulôn ka jeuet keu rabon. 12Kawöm dan rakan ulôn jiwéeh sabab peunyakét nyang na nibak ulôn, meunan cit kawöm keurabat ulôn jipeujiôh lôn. 13Ureuëng nyang keuneuk poh maté lôn ka jijak teun taron; dan nyang keuneuk peuceulaka lôn laju jiancam keuneuk poh ulôn. 14Teuma ulôn lagée ureuëng tulo nyang hana teudeungoe sapeue, dan lagée ureuëng kalu nyang hana hase peugah haba. 15Keubit, ulôn saban that lagée ureuëng nyang hana hase teudeungoe sapeue, dan lé sababnyan hana ulôn bantah sapeue. 16Teuma ulôn meuharab ubak Droeneueh, ya TUHAN, dan Droeneueh, TUHAN Allah lôn, neujaweueb ulôn. 17Bék neupeubiyeu musoh ulôn galak jingieng ulôn nyang susah lagée nyoe bagoe, dan bék neupeubiyeu awaknyan rayeuk haba meunyoe ulôn ka guyah. 18Ulôn rab reubah, hana piôh ulôn sakét sabe. 19Ulôn meungaku mandum desya lôn; até ulôn gundah watée lôn pike keusalah lôn. 20Ureuëng-ureuëng nyang jimeumusoh ngon ulôn ramé dan teuga-teuga, awaknyan jibanci that ubak cara udeb lôn. 21Ureuëng nyang jibalah buet nyang jroh deungon nyang jeuhet jimeumusoh ngon lôn sabab ulôn lôn peubuet nyang jroh. 22Ya TUHAN, bék neutinggai ulôn, bék neujiôh nibak ulôn, ya Allah lôn. 23Neuteuka kheueh bubagaih neutulông ulôn, ya TUHAN nyang peuseulamat ulôn.
Zabur 38